kaerle etc. doen condt allen luden nu ende naemaels
wesende dat wij ontfangen hebben die oetmoedige supplicatie
van cornelis dibbondt arm schamel man belast met x=10 oft
xi kinderen inhoudende hoe dat des ix oft x jaeren geleden
hy suppliant heeft sitten drincken int huys geheeten jhxlm jezus christus gestaen
binnen den dorpe van herent int quartier van lovene ende binnen
middelen tyde is voere tselve huys comen lydende claes schellekens
vranckensen. welcken claese de voirs. suppliant vuyt kennisse
heeft nae geroepen ende in huys wesende heeft hem gepresenteert
te drinckene ende tsamen duuserende heeft de voirs. claes onder dandere
den suppliant geclaegt vanden grooten overlast die een geheeten kaerle
vogels cuypere ingesetene van herent voirs. sdaegs te voeren by
nachte en ontyde gedaen hadde binnen den byvanck ende
huyse oft wooninge van zynen vadere ende besundere dat de selve
kaerle hadde gesmeten op zyns vaders duere ende vensteren
willende compelleren die vanden huysgesinne dat zy hem souden
innelaten ende want zy tselve nyet en wilden doen dat hy
waere gegaen in zyns vaders schuere aldaer hy twee oft
drie hamels = gecastreerde ram oft schapen den hals afgesteken hadde van
welcken gebbalde ende fortse de voirs. claes totten suppliant seyde
dat hy clachtich vallen soude over den voirs. kaerle aenden
meyere van herent dwelck de voirs. suppliant teenemale hem
ontraede seggende totten selven claese dat de voirs. kaerle
sat en dranck inden wildeman daerby aldaer zy beyde tsame$
zyn gegaen ende int huys vanden wildeman wesende
vraeghden nae den selven kaerle ende was henluyden geseegt
dat hy sliep op de moutvloer ende seyde de voirs.suppliant
dat men den selven kaerle roepen soude ende want hy nyet en
quam soe is de voirs. suppliant by hem gegaen ende seyde totten selven
kaerle dat hy wilde opstaen want claes schellekens is hier
wy sullen den peys maken hy heeft my vertelt tgene des ghy
desen nacht bedreven hebt hy wilt over u clagen ende
dier gelycke woerden ende binnen middelen tyde dat de voirs.
suppliant metten voirs. kaerle opten moutvloer was soe is
de voirs. claes buyten huyse gaen strycken ende de voirs. suppliant
ende de voirs. kaerle vanden voirs. moutvloer comende beneden int
huys soe heeft de voirs. kaerle nyet vindende aldaer den voirs. claese
totten suppliant geseegt dese oft gelycke woirden nu sie ic wel dat
ghy my wilt bedriegen waer is claes die ghy seydt hier te
wesene dwelck hoirende de weerdinne vanden huysse seyde
totten voirs. kaerle hy heeft twee potten biers betaelt ende is
ewech gegaen ende nyet tegenstaende dien heeft de voirs. kaerle
hem qualicken begonst te hebbene opten voirs.suppliant overvallende
hem met vele injurieuse ende quaede woerden seggende dat hy suppliant
tanderen tyden te wetene over een jaer daer te voeren zynen
brueder geslagen hadde daerop hy suppliant seyde heb ic uwen
brueder geslagen soe hebdy myn moedere geslagen alsoe hy
oyck inden waerheyt gedaen hadde ende de selve zyn moedere
zoe getracteert ende geslagen dat zy huere armen nyet en conste
gerueren welck slaen vanden moedere des suppliant was gebuert
al eer hy suppliant den bruedere vanden voirs. kaerle geslagen
hadde ende nae zekere woirden die de voirs. kaerle
ende de suppliant aldus underlinge hadden soe nam de voirseyde
kaerle eenen pot biers die opte tafele stont metten selven
smytende opte tafele soe dat dbier tot aenden solder ende alomme
spranck dwelck sinde siende de voirs. suppliant seyde totten selven
kaerle met gracelycke woirden ende onderwijs dat hy hem te
vreden wilde stellen ic sal claesen wel onderwysen dat hy
nyet claegen en sal ende hy den voirs. overlast vergevenen zal
ende dat ghy hebt geseegt dat ic uwen bruedere soude
geslagen hebben ende ghy myn moedere willen wy gansselyck
deen den anderen vergeven want wy schamele gesellen zyn
daerop de voirs. kaerle totten suppliant seyde dese woerden
wiste ic dat ghy dat metter herten meynde daer waere goet
mede te doene daerop hy suppliant seyde jae ic dat kenne god
alsoe hy suppliant inden waerheyt oick meynde metter herten
ende heeft anderwers den pot metten bier op te tafele gesmetene
ende den suppliant met onverdrachelycke ende injurieuse woerden
overvallen zweerende groote eeden tastende nae zyn
opstekere stekende op zyn lanck mess dwelck hy aen hadde
welcken opstekere deselve kaerle nyet vuyt getrecken en cosste
mits den cruyce van zynen langen messe dwelck siende
de suppliant ende dat de voirs. kaerle zyn beste dede om zynen
opstekere vuyt te treckene in meyninge den suppliant daermede
te stekene seyde totten selven kaerle laet steken uwen opstekere
of ic sal u in u vleesch steken oft diergelycke woirden nyet $$$ik denk nyetmin
en wilde de selve kaerle noch nyet cesseren maer wat
quaets inden zinne hebbende ende om den suppliant te evelene
vander live te evelene track zyn lanck mess half half uuyte of vuyte
dwelck siende de suppliant ende beduchtende vanden selven kaerle
geprenemeert ende verrascht te worddene gelyck die selve
kaerle zeer licht ende rasch was van slaene ende anderssins
van quaden ende roekeloosen levende heeft getrocken eenen
quaden opstekere ende heeft den voirs. kaerle daermede
eenen steeck gegeven in zynen hals zoe dat hy ter eerden viel ende
tselve gedaen zynde badt den voirs. kaerle dat hy hem tselve
wilde vergeven seggende dat hy nyet en meynde hem alsoe
te geraekene ende int turbelen soe viel het lanck
mess vanden voirs. kaerle wederom inde scheyde van
welcken steeck oft quetsure de voirs. kaerle corts daernae
is aflivich gewordden dwelck den voirs. suppliant uuyt of vuyt
gronde zynen herte leet is van welcken ongevalle de suppliant
der partien satisfactie ende beternisse gedaen heeft ende
beduchtende rigeur van rechte heeft hem sekeren tyt
gehouden buyten onsen landen van brabant maer is
naemaels tot steenhuffele achterhaelt ende gevangen
gelevert binnen onsen stad van bruessele ter zaken van welcken
ongevalle onse amptman hem is criminelyck belastende soe
beducht hy suppliant dat hy ter zaeken voirs. soude mogen in
laste comen gemerct de voirs. amptman hem ter zaken
voirs. criminelyck is betichtende ende soude alsoe die voirs.
suppliant gescapen zyn criminelyck geexecuteert teworddene
allet tot zynder huysvrouwe kinderen ende vrienen grooten confusie nota van annick: niet zeker van grooten, kan ook groven
schade ende verdriete ten waere dat onse gratie ende genade
hem hierop wordde geextendeert ende verleent ons daerom
oitmoedelyck biddende soe eest dat wy desen aengesien
geneycht wesende ter beden des voirs. cornelis dibbondt nota van annick: hier zou ik bijna durven zeggen dibboult . debboudt /dibboult is wel een bestaande familienaam
suppliant ende willende hem prefereren gratie ende misericordie
voer strangheyt ende rigeur van justicien besundere ter
contemplacie van onse blyde wedecompste vuyt onse
rycken van spaengnen in dese onse nederlanden hebben
denselven suppliant inden gevalle als boven quytgeschonden
geremitteert ende vergeven schelden quyte remitteren
ende vergeven vuyt zunderlinger gratien by desen onsen
brieve tfeyt ende dootslach boven geruert mitsgaders
alle offensie ende bruecke corporelle ende criminelle
daer inne hy ter causen voirs. mits dat daeraen cleven
mach tegen ons ende justicie mesdaen ende mesbruyct
mach hebben abolerende extinguerende ende te nyeuwte
doende tvoirs. pces ende pceduere nomminelle bij onsen
voirs. amman van bruessele ter causen voerscreven
tegen hem alrede begonst ende hebben hem daeraff
wedergestelt ende gerestitueert stellen weder ende
restitueren tot zyner goeden name fame ende geruchte
in onsen voirs. lande van brabant ende allen ander en
onsen landen ende heerlicheiden ende tot zyner onverbuerden
goeden indien hy eenige onder ons heeft gelyc ende in
alder manieren soe hy voer de toecompste vanden
voirs. feyte imponerende hierop een eeuwich geswich onsen
procureur generael in brabant onsen voirs. amptman van bruessele
ende allen anderen onsen justicieren ende officieren wie
zy zyn satisfactie ierst ende voer al gedaen der
partie geinteresseerde indien die noch nyet gedaen en
zy ende ennige daer toe staet civilyc alleenlyck
**behoudelic dat de voirs. suppliant gehouden sal zyn voirs.
feyt tegen ons te beteren civilick nae gelegentheyt vanden zaken ende
faculteyt van zynen goeden met oic te betalene de costen van
justicien hieromme alreede gedaen ende te doene allet ter
taxatien ende uwder af nu moderatien van onse lieve ende getrouwe de
cansellierende luyden van onse raede in brabantdie wy daer
**sy hieraff verantwordt byden
ontfanger vanden exploiten
toe gecommitteert hebben ende commitheren by desen ontbieden
daerom ende bevelen den selven onsen cansellier ende raedsluden
dat voer hen geroepen deghene die daerom behoiren geroupen
te zyne zy procederen wel ende duechdelyc ter verificatie
en interinemente van desen ende totter taxatie ende moderatie
vanden voirs. amende ende costen alsoe zy zullen bevinden
behoirende welck ints enende interinement de voirs. suppliant gehouden zal
zyn te versueckene ende hem in persoon te presenteren in
onsen voirs. raede binnen eenen jaere naestcomende op de pene
van te verbuerene deffect van desen ende dat gedaen
ende deselve civile boete ende costen van justicien getaxeert
ende betaelt zynde in handen vanden ghenen die dat behoiren
sal zy onse voirs. procureur generael in brabant onse amptman
van bruessele ende alle andere onse richteren justicieren
officieren ende ondersaten iegewoirdige ende toecomende dien
dat aengaen sal mogen huere stedehouderen ende een iegelyck
van hem bezundere zoe hem toebehoiren sal doen laten ende
gedoogen den voirs. suppliant van deses onser iegewoirdiger gratien
remissie ende pardoene ende van alle den inhouden van desen
inden vuegen ende manieren voere verhaelt rustelyck vredelick
volcommelyck ende eeuwelyck genieten ende gebruycken zonder hem
te doene oft te laten doene gheschieden nu noch in toecomenden
tyden ennich hinder letsel oft moeyenisse ter aen live noch aen
goeden ter contrarien maer indien zyn lyf oft ennige van zynen
goeden daerom gearresteert becommert oft belet waeren dat zy die zetten
ende stellen ter stont ende sonder vertreck tot geheelder ende
volcommender delivrancie want ons alsoe gelieft ende ten eynde
dat dit vast ende gestadich blyve tot eeuwigen dagen zoe hebben
wy onsen segel hieraen doen hangen behoudelyc in anderen
dingen onsen rechte ende eenen iegelyck anderen dessyns gegeven in
onser stadt van ghendt inde maent aprille int jaer onsheeren
duysent vyf hondert ende veertich ende van onsen keyserrycke
txxie ende van onsen rycken van castillien ende anderen txxv e
aldus gescrevenen op de plycke byden keyser in zynen rade ende
geteekent boudewyns visa registrata of recepta
gecollationeert ende bevonden accorderende
met zynen originale by my
j diruwez